*17.10.2022 / LWe*

Lauttasaaren Sosialidemokraattien näkemyksiä koskien Länsiväylän ympäristön osayleiskaavaan skenaariovaihetta

Lauttasaaren Sosialidemokraatit ry pitää tärkeänä, että osayleiskaavaa suunniteltaessa asuinympäristö paranee nykyisille ja tuleville asukkaille, ja että siinä otetaan huomioon liikenteen ja liikkumisen tarpeet Helsingin lähikunnista ja Länsisatamasta. Maltillista täydennysrakentamista, jolla turvataan asukkaille koteja ja yrityksille toimitiloja, pidämme hyväksyttävänä. Meren täyttöjä tulisi käyttää vain, jos ne ovat tarpeellisia tulvauhkien torjumiseksi ja rantaraitin toteuttamiseksi.

Pidämme tärkeänä, että satamatunnelin suunnittelu ja toteutus ei odota tämän osayleiskaavan lopullista hyväksymistä.

Skenaariossa 1, Hillitty kasvu, olevaa Länsiväylän nopeusrajoituksen laskemista 60 km/h pidämme kannatettavana. Väylän aiheuttama meluhaitta tullee vähenemään myös autokannan sähköistyessä. Jäljelle jää lähinnä rengasmelu. Kaikissa skenaarioissa baana ja rantareitti ovat saaren pohjoisosassa, mikä on erinomainen suunnitelma esimerkiksi työmatkapyöräilylle. Nykyinen kauttakulkupyöräily Lattasaarentietä pitkin on haastava pyöräilijöille ja aiheuttaa jalankulkijoille toistuvasti vaaratilanteita.

Skenaarioissa 2 ja 3, Kantakaupunki ja Keskustan urbaani jatke, merentäytöt aiheuttaisivat kohtuutonta ja pitkäaikaista haittaa koillislauttasaaren, erityisesti Pohjoiskaaren, asukkaille. Emme myöskään luota siihen, että näiden skenaarioiden toteuttaminen toisi kaupunkiin lisää kohtuuhintaisia asuntoja, joita julkisten ja yksityisten palveluiden työntekijät tarvitsevat.

Metro on Lauttasaaren joukkoliikenteen perusratkaisu. Pikaraitiotie tai perinteinenkin raitiotie olisivat osittain päällekkäiset investoinnit metron kanssa, joissa on samoja etuja ja haittoja. Haittoina ovat kalleus, joustamattomuus reiteissä rakentamisen jälkeen, liikenteen pysähtyminen häiriö- ja onnettomuustilanteissa ja harvassa olevat pysäkit. Nopeus on kumpienkin etu. Modernit, sähköön perustuvat metron liityntäratkaisut, joilla varmistetaan sujuva kulku niin Katajaharjusta, Vattuniemestä, Pohjoiskaaren alueelta kuin uusiltakin rakennusalueilta, ovat tutkimisen arvoisia.

Jatko suunnittelussa pidämme seuraavia asioita etusijalla:

* Suunnittelu antaa mahdollisuuden parantaa julkisia palveluita kuten sosiaali- ja terveyspalveluita esimerkiksi ikäihmisille. Tarve ulko- ja sisäliikuntatiloille kasvaa asukasmäärän noustessa. Saarella on nyt hyvin vähän julkisia tiloja kansalaisjärjestöjen ja liikuntaryhmien toiminnalle.
* Lauttasaaren tärkein vetovoimatekijä on luonnonmukaiset meren rannat, joilla on tilaa ja oikeus oleskella ja liikkua. Rantaluonto kuormittuu ja kuluu kohtuuttomasti asukasmäärän kasvaessa. Arvokkaat luontokohteet, myös meriluonto, on säilytettävä. Meriekologian tulee olla suunnittelun lähtökohta.
* Lauttasaaren vanhemman osan katuja reunustavat puut. Asuinrakennusten edessä on tilaa puille ja pensaille eikä talomassat ole umpikortteleita. Tätä tapaa on syytä jatkaa.

*Lauttasaaren sosialidemokraattien jäsentapaaminen 13.10.2022*